
Anne Mette Thorhauge, lektor på Københavns Universitet, Institut for Medier, Erkendelse og Formidling


Forord

De nordiske samarbejdsministre har sat som mål, at Norden skal være det bedste sted i verden for børn og unge. Vi ved dog samtidig, at der findes en del unge i Norden, som ikke er lykkelige – også selv om forskellige rapporter viser, at befolkningerne i de nordiske lande samlet set er blandt de lykkeligste i verden.

Et højaktuelt spørgsmål er, hvordan den øgede anvendelse af sociale medier påvirker os. Sociale medier er blevet en vigtig og integreret del af unges hverdag og samvær, og langt de fleste unge bruger meget tid på forskellige platforme såsom Facebook, Snapchat og Instagram. På den baggrund har Nordisk Ministerråd villet belyse spørgsmålet om, hvordan unges anvendelse af sociale medier påvirker deres velbefindende og oplevelse af lykke.

Hensigten med denne rapport er at bidrage til en øget forståelse af, hvordan unges brug af sociale medier hænger sammen med, hvordan de har det. Mere viden på området bidrager til, at vi kan styrke arbejdet for at forbedre de unges liv i Norden.

Jeg vil gerne takke Michael Birkjær og Micah Kaats ved The Happiness Research Institute, som har skrevet rapporten på opdrag af analyse- og statistikenheden ved Nordisk Ministerråds sekretariat. Rapporten indgår i enhedens rapportserie, som skal belyse forskellige emner, der er vigtige ud fra et nordisk perspektiv.

København, juni 2019

Paula Lehtomäki

Generalsekretær

Nordisk Ministerråd

 

Forordet er oversat fra svensk.


Sammenfatning

Unge i Norden er storforbrugere af sociale medier, og i en tid, hvor der foregår en meget aktiv offentlig debat om, hvorvidt dette forbrug kan være hæmmende for unges trivsel, er det særligt vigtigt, at vi baserer debatten på et faktuelt og nuanceret grundlag. I både forskning, populærlitteratur og medier skæres sociale medier ofte over en kam, og der tages sjældent hensyn til, hvem der bruger medierne, eller hvordan de bruges. Herudfra laves ofte generaliseringer, som kan give grobund for myter om de sociale mediers effekt på unges trivsel.

Denne rapport undersøger sammenhængen mellem unges trivsel og deres forbrug af sociale medier. Er unges stigende brug af sociale medier og skærmtid et problem for deres personlige trivsel og deres deltagelse i de ikkedigitale fællesskaber i samfundet?

Rapportens hovedkonklusion er, at vi ikke kan dømme forbruget af sociale medier som noget entydigt positivt eller negativt for unges trivsel, uden at vi forholder os til en række helt specifikke betingelser, som nuancerer billedet væsentligt. Vi er nødt til at bryde de unges forbrug af sociale medier ned i en række delkomponenter, for at kunne undersøge mere specifikt, hvilke sammenhænge der er mellem unges trivsel og deres brug af sociale medier. Her forholder vi os til:

1. Hvem bruger de sociale medier? Unge mennesker er ikke en stor homogen gruppe, og nogle unge er mere sensitive over for effekterne fra sociale medier. Forskelle kan for eksempel udtrykkes ved køn, alder og særligt ved kvaliteten af unges offline-relationer.

2. Hvordan bruges de sociale medier? Man kan bruge sociale medier på mere end én måde. I denne rapport har vi skelnet mellem aktiv brug (aktiviteter, som faciliterer direkte kommunikation med andre) og passiv brug (forbrug af indhold uden direkte kommunikation med andre), og vi finder, at måden, som unge bruger de sociale medier på, er afgørende for, hvordan de oplever medierne.

3. Hvilke sociale medier bruges? I mange studier om sociale mediers effekt på unges trivsel, specificerer de anvendte data ikke, hvilke sociale medier de unge bruger, men blot om de bruger sociale medier helt generelt. I denne rapport demonstrerer vi, at forholdet mellem unges forbrug af sociale medier og unges trivsel, er særligt afhængigt af, hvilke platforme de anvender.

4. Hvor lang tid bruges de sociale medier? På trods af at hovedkonklusionen er, at unges tidsforbrug ikke viser sig at have stor betydning for deres trivsel, så ser vi dog en undtagelse ved ekstremt brug. Ekstremt brug synes ubetinget at være forbundet med mistrivsel. Her er det dog særligt vigtigt, at have øje for kausaliteten. Vi ved nemlig ikke om ekstremt brug fører til mistrivsel, eller om mistrivsel fører til ekstremt brug.

Når vi tager højde for de ovennævnte betingelser, finder vi en række betydelige effekter fra unges forbrug af sociale medier:

• Unge piger har sværere ved at undvære sociale medier end unge drenge.

• Unge drenge, som bruger sociale medier dagligt, er ikke mindre tilfredse med deres liv, end de drenge som ikke bruger sociale medier dagligt.

• Unge piger, som dagligt bruger sociale medier, er mindre tilfredse med deres liv, men det gælder kun hvis de samtidig oplever ringe emotionel større fra deres forældre.

• Når unge bruger Facebook til at kigge på deres venners profiler, føler de sig i øjeblikket mindre interesserede og stolte og mere ensomme og skamfulde.

• Når unge bruger Facebook til at dele links, føler de sig i øjeblikket mere glade og stolte og mindre ensomme.

• Unge der primært bruger sociale medier aktivt (til at kommunikere med andre), ses generelt oftere med venner offline og deltager oftere i frivilligt arbejde og i kulturlivet.

• For unge, der bruger Snapchat og Instagram, observerer vi et paradoks. Brug af Snapchat og Instagram er nemlig forbundet med lavere livskvalitet, negativ social sammenligning og mindre tillid til andre mennesker, men samtidig er det knyttet til øget social aktivitet.

• Selvom generelt tidsforbrug ikke er stærkt forbundet med trivsel/mistrivsel, så synes ekstremt forbrug at være signifikant forbundet med forringet livstilfredshed og negativ social sammenligning.

Vores resultater demonstrerer, at det er umuligt at fælde en dom over sociale medier, hvis ikke vi samtidig forholder os til den kontekst de bruges i. Unges online-liv hænger uløseligt sammen med deres offline-liv, og deres brug af sociale medier afspejler deres øvrige sociale liv og trivsel.

Denne rapport udmunder derfor ikke i nogen konkrete anbefalinger for, hvor lang tid unge maksimalt burde bruge på sociale medier. Det er forfatternes overbevisning, at resultaterne fra både denne rapport og forskningsfeltet generelt endnu ikke har kvalificerede svar på dette spørgsmål. Selvom vi finder, at et ekstremt tidsforbrug af sociale medier er negativt forbundet med unges trivsel – og derfor er noget, vi skal forholde os alvorligt til – så kan generelt tidsforbrug ikke stå alene som en indikator for, hvordan sociale medier påvirker unges trivsel. Tidsforbrug er blot én af flere betingelser, som er væsentlige at forholde sig til. Anbefalingen fra forfatterne er derfor, at vi retter mere fokus mod de øvrige betingelser, relateret til unges sociale mediebrug for dermed at opnå større forståelse for, hvordan sociale medier både kan begrænse og muliggøre gode liv for unge i Norden.

Vi har ikke nok forskning fra de nordiske lande om, hvordan sociale medier påvirker unges trivsel.

Laura Sillanpää, sociolog og projektleder ved The Finnish Society on Media Education

Indledning

Nærmest enstemmigt peger anerkendte internationale undersøgelser og rapporter på de nordiske befolkninger som verdens lykkeligste,1 og vores samfund beundres for evnen til at omsætte økonomisk velstand til menneskelig velfærd. Men – som i flere andre lande i den vestlige verden – oplever også vi i Norden, at der er en betydelig ulighed i samfundet mellem dem, som trives, og dem, som mistrives.2 Vi oplever, at der i en vis grad foregår en social erosion i de fællesskaber og den sammenhængskraft, der tidligere har været så kendetegnende for verdens lykkeligste region.

Selvom de nordiske befolkninger er verdens lykkeligste, er der også i Norden en betydelig ulighed mellem dem, som trives, og dem, som mistrives. Mistrivslen er relativt høj blandt unge.

Den stigende ulighed og mistrivsel i Norden kortlagde vi i 2018 i rapporten Skyggen af Lykken. Her fandt vi, at det især er unge mennesker, der mistrives. Derudover peger vores analyse af 15–16-årige i Norden på, at særligt ensomheden blandt unge er steget siden år 2000.3

Disse bekymrende tal har givet anledning til at identificere årsagerne bag, og denne rapport og analyse er et direkte udspring af ønsket om at nå til en dybere forståelse af dynamikkerne, der skaber mistrivsel for unge i Norden, og at søge svar på, hvordan vi kan tackle disse udfordringer bedre i fremtiden. Det gør vi ved at undersøge én af de bemærkelsesværdige adfærdsændringer, vi ser ske blandt unge verden over – og særligt i Norden: Nemlig at sociale medier fylder mere og mere i de unges hverdag.

De sociale medier har en lang række funktioner, men er primært designet til at “forbinde” mennesker med hinanden. Alene af den grund burde sociale medier faktisk være en udpræget god tilføjelse til vores liv, da den mest robuste og klareste konklusion fra generel lykkeforskning nemlig er, at sociale interaktioner samt sociale forhold er altafgørende for vores trivsel.4 Alligevel er det i dag stærkt omdiskuteret, hvorvidt mennesker – og særligt unge mennesker – opnår større forbundethed og trivsel gennem brug af sociale medier, og forskerne på feltet er ofte meget uenige. Nogle undersøgelser viser store negative effekter,6 andre studier finder positive effekter,5 og så findes der studier, der ikke finder nogen effekter overhovedet.7

En af de største udfordringer inden for dette forskningsfelt er, at vi ved meget lidt om, hvordan unge bruger deres tid på de sociale medier, og at de offentligt tilgængelige data, oftest kun indeholder information om unges generelle forbrug, og ikke indsamler data på de samme unge over tid. Det gør det svært at afgøre, om et øget forbrug af sociale medier forårsager mistrivsel blandt unge, eller om mistrivsel forårsager et øget forbrug. Faktum er, at vi ved relativt lidt om, hvordan sociale medier påvirker unges trivsel.8

De unge er storforbrugere af sociale medier. Hvordan det påvirker deres trivsel, ved vi relativt lidt om.

På denne baggrund, søger denne rapport svar på følgende spørgsmål: Hvad er betingelserne for, hvornår adfærd på sociale medier skaber trivsel eller mistrivsel? Hvad kan vi lære om forskellige unge menneskers forbrug af sociale medier? Og hvordan kan vi nå til en bedre forståelse af disse dynamikker i fremtiden?

Metode

Denne rapport består af en række analyser gennemført af The Happiness Research Institute i 2019 og har sit primære fokus på unge (14–29-årige) i de nordiske lande (Danmark, Finland, Island, Norge og Sverige).

Denne undersøgelse fokuserer på unge i de nordiske lande og er hovedsageligt baseret på en survey, vi selv har gennemført samt repræsentative data fra PISA.

Denne rapports indhold og konklusioner baserer sig primært på to kilder: En uafhængig undersøgelse, vi selv gennemførte, baseret på 1.160 14–29-årige unge, og en analyse af repræsentative PISA-data, baseret på omkring 77.600 unge respondenter (15–16-årige) fra Norden.

Kvantitativ undersøgelse

For at kaste lys over forholdet mellem forbrug af sociale medier og trivsel blandt unge har The Happiness Research Institute designet og udarbejdet en undersøgelse i marts 2019 med hjælp fra Nordisk Ministerråd. Vi rekrutterede respondenter fra Facebook til undersøgelsen.

Deltagerne blev først bedt om at svare på spørgsmål om deres nuværende humør (om de følte sig glade, ensomme, forbundne, interesserede, urolige, stolte, skamfulde og om de kedede sig).9 Disse spørgsmål er inspireret af den hyppigt anvendte affektskala, Positive and Negative Affect Scale, og spørgsmålene, benyttet af Office for National Statistics til de landsdækkende spørgeskemaer i Storbritannien.10 Efterfølgende spurgte vi ind til, hvad de havde foretaget sig på Facebook, umiddelbart inden de påbegyndte vores spørgeskema. Målet med undersøgelsen var at kaste lys over sammenhængen mellem, hvad unge foretager sig på Facebook, og hvordan de har det rent følelsesmæssigt i øjeblikket.11 Resultaterne fra denne del af undersøgelsen gennemgår vi i kapitel 2.12

Vores egen undersøgelse indeholder også spørgsmål, rettet mod mere generelle forhold, såsom generel livstilfredshed, social sammenligning, social aktivitet, tillid til andre mennesker, generelt forbrug af sociale medier samt en række demografiske karakteristika.13 Dette data – kombineret med repræsentative data for unge 15–16-årige i Norden, som vi udleder af PISA – benytter vi til en analyse, som fremgår af kapitel 3.14 På denne måde bevæger vi os fra en diskussion af, hvordan sociale medier er forbundet med øjeblikkelige følelser, til sammenhæng mellem sociale medier og unges generelle livskvalitet.

Mere information om datagrundlag kan findes i vores online-appendiks.

Kvalitativ undersøgelse

I forbindelse med udarbejdelsen af denne rapport og analyserne i den, har vi også interviewet en række eksperter på området.15 Formålet med disse interviews har dels været at hjælpe os med at navigere i et komplekst felt og at sikre, at vi identificerer de væsentligste områder for vores analyse, og dels at kvalificere og nuancere nogle af vores kvantitative resultater.

Analysens begrænsninger

Vores studie har som minimum tre vigtige begrænsninger, som læseren skal være opmærksom på.

Først og fremmest er vores egen undersøgelse af 1.160 unge i Norden ikke designet som en repræsentativ undersøgelse af, hvordan alle unge mennesker bruger sociale medier. Da alle deltagerne er rekrutteret direkte via Facebook og primært består af unge kvinder (82 %), så benytter vi ikke dette data til at fremvise proportioner, gennemsnit og frekvenser, som kunne antyde at vores observationer er repræsentative for alle unge i Norden. I stedet bruger vi regressionsanalyser til at kontrollere for iboende skævvridninger i vores data og til at præsentere kvalificerede sammenhænge mellem de unges specifikke digitale aktiviteter og deres subjektive trivsel. For at præsentere mere repræsentative sammenhænge benytter vi analyse af PISA-data samt analyse af data fra Eurostat samt data fra nationale statistikbureauer.

Derudover fokuserer denne rapport primært på unge i de fem nordiske lande, men til nogle specifikke analyser har vi tilføjet øvrige observationer til vores sample ved at inkludere respondenter fra Canada, Storbritannien og USA. Disse tilføjelser påpeges i rapporten og vores online-appendiks, når de anvendes. Vi har også gennemført et robusthedstjek af data ved at inkludere respondenter over 29 år.

Resultaterne fra disse analyser afspejler resultaterne i denne rapport.

Endelig er det vigtigt ikke at fortolke konklusionerne i denne rapport som evidens for kausalitet. Selv med de mest avancerede statistiske metoder kan vi ikke udelukke muligheden for, at det er unges trivsel, som påvirker deres forbrug af sociale medier, og ikke den anden vej rundt. Vi vender tilbage til dette problem i de følgende kapitler.

Online-appendiks

Vores appendiks, som indeholder detaljerede informationer om vores data og dataanalyse, kan indhentes på: www.happinessresearchinstitute.com Specifikke spørgsmål relateret til data og metode skal rettes til Michael Birkjær og Micah Kaats.

Når det handler om unge, så kan deres sociale liv og deres liv på sociale medier ikke adskilles. De hænger uløseligt sammen.

Laura Sillanpää, sociolog og projektleder ved The Finnish Society on Media Education

1
Unge er digitalt forbundne, men ensomheden ulmer

I dette kapitel undersøger vi to parallelle trends: Stigningen i forbrug af sociale medier blandt unge og stigningen i ensomhed blandt unge. Vi forholder os derefter til, hvad den aktuelle forskning har at sige om sammenhængen mellem disse to trends.

Sociale medier er meget populære i Norden

I dag er stort set alle unge i Norden at finde på sociale medier. En undersøgelse med data fra Danmark, Finland, Norge og Sverige fra 2017 viser for eksempel, at unge i Norden mellem 15–25 er meget aktive på flere sociale medier (Figur 1.1).

Næsten alle unge i Norden bruger sociale medier, og de tilbringer mange timer på dem hver dag.

Derudover bruger de unge mange timer på de sociale medier. Ifølge den danske Skolebørnsundersøgelse fra 2018, bruger en fjerdedel af de 15-årige piger mindst fire timer dagligt på sociale medier i hverdagene, mens det gælder for hver femte 15-årige dreng.16

Hvilke platforme, der forbruges mest, varierer en del blandt landene, men Facebook, Youtube og Instagram anvendes af størstedelen af unge i samtlige lande, og særligt Facebook synes at være ekstremt populært, da mellem 85 % og 95 % benytter sig af denne platform.17

Forbruget er også væsentligt højere blandt unge i Norden sammenlignet med resten af Europa. Ifølge Eurostats tal fra 2011–2018 ligger de nordiske unge (16–24 år) langt over det europæiske gennemsnit i forbrug af sociale medier (Figur 1.2). Og siden data har været tilgængeligt, har mindst tre ud af fem nordiske lande hvert år ligget i top-3 i forbrug af sociale medier blandt unge.18

De nordiske unge bruger i gennemsnit sociale medier langt mere end de europæiske unge.

Siden 2011 er forbruget af sociale medier også vokset i de nordiske lande, men stigningen skyldes primært, at de ældre generationer er ”kommet med på vognen” (Figur 1.3). Faktisk har tilslutningen blandt de unge (16–24 år) været konstant og høj siden 2011 og frem til i dag.

Der findes desværre ikke data fra før 2011 om unges brug af sociale medier, men givet mediernes korte eksistenstid, synes det at være en gyldig fortolkning, at den enorme tilslutning blandt unge er forekommet meget hurtigt efter, at medierne blev etableret.


Figur 1.1
Langt de fleste unge i Norden bruger sociale medier.

Kilde: AudienceProject (2017)

Figur 1.2
Unge i de fem nordiske lande ligger langt over det europæiske gennemsnit for brug af sociale medier.

Kilde: Eurostat (2018)

Figur 1.3 Forbruget af sociale medier er vokset i Norden siden 2011.

Kilde: Eurostat (2018)

Ensomheden stiger blandt unge i Norden

En tendens, der er forekommet sideløbende med udbredelsen af sociale medier, er ensomheden, som er steget blandt unge i Norden. Nationale data fra Sverige viser for eksempel en stigning i andelen af unge, som ikke har nogen tætte venner fra 4,8 % til 6,8 % i perioden 2008–2017.19 Og i Danmark ser vi en tilsvarende stigning i unge, som føler sig uønsket alene fra 7,3 % til 9,4 % i perioden 2010–2017.20

Ensomheden blandt unge I Norden er steget. Det viser flere undersøgelser.

Data fra PISA viser også, at andelen af 15–16-årige i Norden (Danmark, Finland, Island, Norge og Sverige), som føler sig ensomme i skolen, var under 10 % frem til 2012, hvorefter det steg til 15,6 % blandt piger og 13,2 % blandt drenge (Figur 1.4).


Figur 1.4 Udviklingen i andelen af unge (15-16-årige i Norden) som føler sig ensomme i skolen – fra 2000 til 2015.

Kilde: PISA (2018)

Eksperter er uenige om effekterne af sociale medier

At to trends er parallelle, er ikke alene evidens for kausalitet. Det er derfor stadig et spørgsmål om disse to trends – det stigende forbrug af sociale medier og den stigende ensomhed – faktisk hænger sammen? På trods af en fortsat stigende interesse i de psykologiske effekter af sociale medier, så er forskere på området ikke udpræget enige om, hvordan vi skal fortolke den eksisterende viden.

Er sociale medier en trussel mod unges trivsel?

På den ene side står forskere, der mener, at evidensen peger i én retning. I en lang række af artikler og bøger, som har fået global opmærksomhed, argumenterer de for, at sociale medier, og digital teknologi som en helhed, er skyld i de observerede negative trends vedrørende unges mentale sundhed og ensomhed.21

Nogle forskere mener, at sociale medier og digital teknologi forårsager ringere trivsel og flere mentale sundhedsproblemer hos unge. De ser blandt andet en sammenhæng mellem øget forbrug og depressioner.

Ved anvendelse af store repræsentative datasæt fra Storbritannien og USA demonstreres, hvordan et øget forbrug er forbundet med lavere selvtillid, lavere livstilfredshed, dårligere humør samt en stigning i depressioner og sågar selvmord.22 Og det argumenteres, at sociale medier, har negative effekter på børns sociale interaktioner, deres empati samt personlige identitet.23

Dette argument er understøttet af Royal Society for Public Health, som i 2017 udgav en rapport, der fik enorm medieopmærksomhed, da den konkluderede, at Instagram er den værste platform for unges mentale sundhed.24

Kritik af mangel på fokus på nuancer i typen af brug af sociale medier

Disse konklusioner er dog ikke ukontroversielle. På den anden side står nemlig forskere som mener, at disse konklusioner om implikationerne for unges trivsel som følge af brugen af sociale medier, er baseret på et noget tyndt grundlag.25

Nogle forskere mener forskningen på feltet ikke er solid nok til at fastslå en sammenhæng mellem mistrivsel og forbrug af sociale medier. De mener blandt andet, at datasættene ikke er detaljerede nok, og at det ikke er afgjort, om det er sociale medier, der forårsager mistrivsel, eller vice versa.

Et kritikpunkt går på, at de store datasæt, som er blevet taget i brug, oftest ikke er detaljerede nok. Et eksempel er datasættet bag ‘Monitoring the Future’, hvilket er et af de mest anvendte datasæt i litteraturen. Her spørges studerende om, hvor ofte de bruger sociale medier, hvortil de kan svare: "aldrig", "et par gange om året", "1–2 gange om måneden", "en gang om ugen" eller "næsten dagligt". I de seneste mange år har unge stort set kun placeret sig i den sidste kategori. Forskning baseret på denne slags spørgsmål er derfor i bedste fald utilstrækkelige og måske endda vildledende.26

På samme måde har 10 minutter brugt på at kigge på billeder af kendte på Instagram, givetvis ikke samme effekt, som hvis man brugte 10 minutter på at skrive med sine venner på Facebook. Når vi kun forholder os til den generelle tid, som unge bruger på sociale medier, bliver der således ikke taget højde for disse vigtige nuancer.

Den negative effekt af at bruge sociale medier er lig med effekten af at spise kartofler

Et andet kritikpunkt i forhold til de forskningsresultater, der ensidigt er baseret på forbrug, er, at der er væsentlig forskel på statistisk signifikans og praktisk signifikans. Statistik signifikans er det, som forskere (og forfatterne til denne rapport) kalder en valid og sikker sammenhæng mellem variabler. Signifikansen fortæller os, at to variabler (for eksempel stigende Facebook-brug og stigende mistrivsel) med meget stor sandsynlighed faktisk hænger sammen. Alene fortæller den statistiske signifikans dog intet om, hvor betydningsfuld denne sammenhæng er i praksis. Er sammenhængen mellem forbrug og mistrivsel for eksempel mere betydningsfuld og effektfuld end for eksempel sammenhængen mellem at se en dårlig film i tv og mistrivsel, eller er effekten i praksis langt værre? Hvor betydningsfuld disse sammenhænge er, kaldes for praktisk signifikans.

I et studie af over 100.000 individer, som blev publiceret i Nature, fandt forskerne bag studiet frem til, at forbruget af sociale medier kun kunne forklare mindre end 0,1 % af variationen i livskvalitet. For at sætte dette i kontekst blev det demonstreret, at forbruget af sociale medier ikke forringer livskvaliteten mere, end hvis man ofte spiser kartofler, eller hvis man går med briller.27 Dette studie demonstrerer, hvordan en statistisk signifikant sammenhæng mellem forbruget af sociale medier og unges trivsel ikke nødvendigvis er praktisk signifikant. Forfatterne bag studiet argumenterer derfor for, at de dokumenterede sammenhænge ikke er stærke nok til at sætte rammen for nye politikker på området.

Årsag og virkning er ikke afgjort

Et tredje kritikpunkt, som måske også er det vigtigste, går på, at der er stor mangel på pålidelig kausal evidens inden for dette forskningsfelt. På trods af at offentligheden udviser stor interesse for betydningen af forbruget af sociale medier, så kan langt de fleste studier ikke afgøre, hvad der er årsag, og hvad der er virkning.

Det er altså stadig i høj grad et åbent spørgsmål, hvorvidt anvendelse af sociale medier skaber mistrivsel blandt unge, eller om unge, der mistrives, er mere tilbøjelige til at anvende sociale medier mere.

Da generel forskning på dette felt har fokus på sammenligninger mellem grupper af mennesker (for eksempel unge der har et stort forbrug af sociale medier, og unge der har et begrænset forbrug), og ikke hvordan adfærd ændrer sig over tid, så kan ”statistisk signifikans” ikke fortælle os noget om kausalitet. Der er derfor et stort behov for etablering af fokuseret paneldata, som kan følge udviklingen i unges trivsel og forbrug af sociale medier over længere tid.

I analyserne, som indgår i denne rapport, er vi heller ikke i stand til at forholde os til det tredje kritikpunkt vedrørende kausalitet. Vi er til gengæld i stand til at forholde os til de øvrige udfordringer.

Gennem sociale medier kan man opretholde kontakt med venner og familie. Det er meget praktisk. Det er let at få fat i andre mennesker.

Göran Bolin, PhD, Södertörn University, Media and Communication Studies

2
De digitale her-og-nu-følelser

I kapitel 1 dokumenterede vi, hvordan unge i Norden i dag er storforbrugere af sociale medier og konstaterede, at ensomheden er et stigende problem i netop denne befolkningsgruppe. Men ved at se på unges forbrug alene kan vi ikke afgøre, om der er en sammenhæng mellem deres stigende forbrug af sociale medier og ensomhedstendensen.

I dette kapitel graver vi i et spadestik dybere, og undersøger hvordan unge bruger deres tid på sociale medier. Det gør vi for at kunne afgøre, hvorvidt der faktisk er nogle omstændigheder under hvilke, vi kan se en stærk sammenhæng mellem de unges forbrug, og hvordan de har det rent følelsesmæssigt i øjeblikket – det vil sige deres her-og-nu-følelser. Analysen i dette kapitel fokuserer primært på Facebook.

Facebook-brug kan ikke skæres over en kam

Over de sidste 10 år er Facebook blevet det mest brugte og indflydelsesrige sociale medie i verden. Flere end to milliarder mennesker bruger mediet hver måned, og en million logger på hvert sekund.28

I de nordiske lande bruger fire ud af fem Facebook, hvilket gør det til det absolut mest populære sociale medie i regionen, og mens Instagram og Snapchat bliver mere og mere populære blandt teenagere, så bruger 90 % af alle unge mennesker under 25 år i Norden stadig Facebook regelmæssigt.29

Facebook er det mest populære sociale medium i verden. Blandt unge i Norden, bruger 9 ud af 10 Facebook regelmæssigt.

På trods af Facebooks popularitet er der meget forskning, som peger på, at Facebook kan have negative implikationer for den mentale sundhed. I en lang række af studier viser forbrug af Facebook og generelle sociale medier sig for eksempel at være forbundet med misundelse,30 ensomhed,31 stress,32 social sammenligning33 og depression.34 Tilsvarende viser nogle studier, at Facebook-brug være knyttet til lavere livskvalitet35 og forringet social kapital.36

Alle disse negative sammenhænge forsvinder dog, når Facebook bruges som et middel til direkte kommunikation. Når Facebook bruges med dette formål, så kan mediet ligefrem være forbundet med øget forbundethed, øget social kapital og øget selvtillid.37 Det er dog igen vigtigt at understrege, at alle disse sammenhænge sjældent kan fortælle os noget om årsag-virkningssammenhænge.

Forskning viser at brug af Facebook oftest hænger sammen med mistrivsel. Men når Facebook bruges til direkte kommunikation, kan det føre til øget forbundethed og selvtillid.

Et Facebook-eksperiment

I marts 2019 rekrutterede vi Facebook-brugere til at deltage i et online-studie. Studiet havde til formål at afsløre hvilke her-og-nu-følelser, der var forbundet med forskellige aktiviteter på mediet. 70 % af respondenterne havde lige været på Facebook, før de besvarede spørgeskemaet. Disse respondenter blev først bedt om at rapportere deres nuværende humør, eller det som forskere ofte refererer til som ”affektiv subjektiv trivsel”. Efterfølgende blev de bedt om at svare på en række spørgsmål om, hvad de lige havde foretaget sig på Facebook, hvor lang tid de havde være online på mediet og en række demografiske karakteristika. Det endelige sample som er brugt til analysen i dette kapitel, baserede sig på 860 respondenter i alderen 14–29, hvoraf flest var kvinder.38

Aktivt vs. Passivt brug

Når vi i dette kapitel analyserer, hvordan Facebook-brug er forbundet med vores humør, så benytter vi begreberne positiv affekt og negativ affekt. Positiv affekt refererer til vores positive emotionelle tilstand, hvor vi i denne undersøgelse specifikt forholder os til glæde, interesse, forbundethed (til andre mennesker) og stolthed. Negativ affekt refererer modsat til vores negative emotionelle tilstand, som vi i denne rapport har defineret som skam, uro, ensomhed og kedsomhed.

Helt overordnet finder vi en række statistisk signifikante sammenhænge mellem, hvor meget tid brugerne anvender på Facebook og deres nuværende humør. Hvert minut, der bruges på Facebook, øger generel negativ affekt med 0,1 %.39 Denne effekt er dog meget svag i en praktisk signikant forstand.

Der er ikke nogen sammenhæng mellem tid brugt på Facebook og generel positiv affekt.

Problemet er, at vi i denne form for analyse betragter ”Facebook-forbrug” som én samlet størrelse. Sammenhængene mellem trivsel og Facebook-brug er dog stærkt betinget af, hvordan unge benytter de sociale medier.

Vi skal skelne mellem to typer af brug af sociale medier:40

Aktivt brug:

Når man engagerer sig i aktiviteter, som faciliterer direkte kommunikation med andre.

• På Facebook dækker dette over at skrive statusopdateringer, sende beskeder, kommentere på indlæg og dele links.

Passivt brug:

Når man passivt forbruger indhold uden direkte at kommunikation med andre.

• På Facebook dækker dette over at scrolle gennem nyhedsfeed, læse statusopdateringer og kigge på venners profiler.

Når aktivt og passivt brug tages i betragtning, opstår nogle markant anderledes, og endda modsigende resultater, end dem som observeres, når forskere udelukkende ser på ”generelt forbrug”. Mens et øget passivt brug er forbundet med øget negativ affekt – altså dårligere humør – så er et øget aktivt brug forbundet med øget positiv affekt – altså bedre humør (Figur 2.1). Eller med andre ord: Forbedringen i positiv affekt ved aktivt brug er ikke forklaret ved, at aktive brugere blot har flere venner og derfor bruger Facebook mere aktivt. At kommunikere direkte med andre har altså en positiv effekt, selv for dem, som har få sociale relationer.

Aktivt brug af Facebook, hvor man kommunikerer direkte med andre, er forbundet med godt humør. Passivt brug, hvor man kigger på indhold uden at kommunikere, er forbundet med dårligt humør.

Vi finder dog at tidsforbruget i sig selv stadig har en betydning. De ovennævnte sammenhænge er således kun gyldige for brugere som har brugt mere end fem minutter på Facebook.


Figur 2.1
Hvordan aktivt og passivt brug er forbundet med positiv og negativ affekt.41

1= 829. 2=534. Farvede blokke repræsenterer signifikante resultater p<0,1. Affekterne udtrykker ‘procentvis ændring i positiv og negativ affekt, ved øget forbrug karakteriseret ved hhv. aktiv (0–16 skala) og passiv brug (0–12 skala’. Spørgsmål er inspireret af Verduyn et al (2015). Kontrolvariabler inkluderer: Tid brugt på Facebook antal nære relationer, socialt aktivitetsniveau, alder, land, område, civilstatus, jobstatus, køn. Sample dækker respondenter fra de nordiske lande (Danmark, Island, Finland, Norge og Sverige) og er yderligere blevet forstærket med respondenter fra Canada, USA og UK. Se online appendiks tabel 3.



Unge kan føle sig ensomme og ulykkelige på Facebook, men også glade og interesserede

I den resterende analyse i dette kapitel, tager vi et tættere kig på de specifikke følelser, som er forbundet med forskellige Facebook-aktiviteter. Igen finder vi, at forskellige Facebook-aktiviteter kan være forbundet med forskellige positive og negative følelser.

I vores undersøgelse bad vi respondenterne, som lige havde været online på Facebook, om at rapportere, hvor lang tid de havde brugt på at skrive statusopdateringer, dele links, kommentere opslag, sende beskeder, scrolle gennem nyhedsfeed, kigge på venners profiler, læse statusopdateringer samt lede efter begivenheder. Svarmulighederne var: “0 = Intet af tiden”, “1 = Noget af tiden”, “2 = Halvdelen af tiden”, “3 = Det meste af tiden” og “4 = Hele tiden”. Figur 2.2 viser den procentvise ændring i følelser, for hver stigning i tidsforbrugsniveau af en specifik aktivitet. For eksempel finder vi, at deling af links er forbundet med en 5 % stigning i “glæde”. Det betyder, at brugere som bruger det meste af deres tid på Facebook til at dele links, vil føle sig 5 % mere glade end de brugere, som ikke bruger tid på at dele links.

Udover at være forbundet med øget glæde, så er “deling af links” også forbundet med øget stolthed og mindre ensomhed. Vi ser også at “søgning efter begivenheder” er forbundet positivt med øget interesse. Modsat ser vi, at den tid, som unge bruge på ”at scrolle gennem nyhedsfeedet”, er forbundet med en forringet glæde. Disse sammenhænge er signifikante, selv efter vi har justeret for, hvor lang tid brugerne var online på Facebook, hvor mange nære relationer de har, deres generelle sociale aktivitetsniveau og en række socioøkonomiske faktorer.

”At kigge på venners profiler” er dog den aktivitet, hvor vi finder flest signifikante sammenhænge med de unges humør, og alle disse sammenhængene er negative. ”At kigge på venners profiler” er således forbundet med mindre interesse og stolthed og øget ensomhed og skam.

Dette resultat understøtter det fænomen, som kaldes highlight reel effect. Fordi mennesker har en tendens til at dele mere positive end negative oplevelser på sociale medier, vil et øget passivt tidsforbrug, hvor man blot observerer andres liv, været forbundet med negativ social sammenligning,42 hvilket har vist sig at være knyttet til forringet livskvalitet.43 I næste kapitel ser vi netop nærmere på forholdet mellem social sammenligning og sociale medier.

Mange aktiviteter er samtidig uden betydning for unges humør. ”At skrive statusopdateringer”, ”at sende beskeder”, ”at kommentere opslag” og ”at læse statusopdateringer” er hverken forbundet med positiv eller negativ affekt.


Figur 2.2
Hvordan Facebook-aktiviteter er forbundet med specifikke følelser.

N ≈ 850. Sample er begrænset til respondenter under 30 år, der brugte 5 minutter eller mere på Facebook. Farvede blokke repræsenter signifikante resultater p < 0.1. Effekterne er repræsenteret som ‘procentvis ændring i positive og negative affekter, ved øget forbrug karakteriseret ved forskellige aktiviteter (0-4 skala)’. Spørgsmål er inspireret af Positive and Negative Affect Scale (PANAS).

Kontrolvariabler inkluderer: Tid brugt på Facebook, antal nære relationer, social aktivitetsniveau, alder, land, område, civilstatus, jobstatus, køn.

Sample dækker respondenter fra de nordiske lande (Danmark, Island, Finland, Norge og Sverige) og er yderligere blevet forstærket med respondenter fra Canada, USA og UK. Se online appendiks tabel 5.



Unge uden tætte relationer er særligt sårbare på Facebook

I vores undersøgelse blev respondenterne bedt om at svare på hvor mange mennesker, hvis nogen overhovedet, de kan tale med om intime og personlige spørgsmål. Blandt dem som rapporterede at have mindre end to af sådanne tætte relationer, fandt vi en sammenhæng mellem øget forbrug og følelsen af ensomhed og uro. Eller med andre ord: Des mere tid disse unge brugte på Facebook, des mere sandsynligt var det, at de ville føle sig ensomme og urolige. Disse dynamikker er ikke særligt aktuelle blandt de respondenter, som har to eller flere nære relationer (Figur 2.3).

For unge, som har få nære relationer, ser vi at et øget forbrug af Facebook hænger sammen med en øget følelse af uro og ensomhed. Det er svært at fastslå, hvad der forårsager hvad.

Dette kunne indikere, at Facebook hurtigt bliver en stressfuld og ensom oplevelse for de unge, som i forvejen er disponeret for at føle sig ensomme eller urolige. Resultatet kan dog også fortolkes anderledes. En lige så gyldig fortolkning kunne således være, at det er følelsen af ensomhed og uro, som forårsager et længere tidsforbrug på Facebook. Vi kan altså ikke vide om Facebook-forbrug gør brugerne ensomme, eller om ensomheden skaber et større forbrug.


Figur 2.3
Unge med få eller ingen nære relationer er særligt sårbare på Facebook.

Vi har ikke nok forskning fra de nordiske lande om, hvordan sociale medier påvirker unges trivsel.

Laura Sillanpää, sociolog og projektleder ved The Finnish Society on Media Education

Sociale medier bruges til at holde en løbende kontakt, hvilket harmonerer rigtig godt med den livssituation unge mennesker er i; de er flyttet hjemmefra, de prøver at finde en livspartner, de prøver at finde ud af, hvem de kan blive gode venner med.

Anne Mette Thorhauge, lektor på Københavns Universitet, Institut for Medier, Erkendelse og Formidling




3
Online adfærd og offline trivsel

I forrige kapitel undersøgte vi, hvordan unges her-og-nu-humør er forbundet med deres brug af Facebook, imens de bruger dette medie. I dette kapitel bevæger vi os ud over de øjeblikkelige sammenhænge og undersøger i stedet, om vi også kan finde sammenhænge mellem unges forbrug af sociale medier, og hvordan de generelt har det i livet. Analysen i dette kapitel vil dels basere sig på PISA-data blandt 15–16-årige, som er repræsentativt for unge i Norden, og som derfor kan bruges til at sige noget generelt om sammenhængene, og dels på analysen af resultaterne fra vores egen spørgeskemaundersøgelse, som forholder sig til nuancerne og kompleksiteten i forbruget.

”Forbrug” er et tomt begreb, når vi glemmer nuancerne

I vores eget studie finder vi, at forbrug af sociale medier er forbundet med lavere livstilfredshed, øget negativ social sammenligning, mindsket tillid og mindre deltagelse i kulturelle begivenheder og frivilligt arbejde.44

På samme måde finder vi i analysen af det repræsentative PISA-data for 15–16-årige i Norden, at tiden forbrugt på sociale medier er forbundet med forringet livstilfredshed for unge piger. Alle disse sammenhænge er dog relativt svage, og for unge drenge ser vi slet ingen sammenhænge.45

Baseret på disse resultater er det altså svært at konkludere entydigt, at forbruget er betydeligt negativt forbundet med unges trivsel, men som vi lærte i sidste kapitel, så skjuler disse små sammenhænge dog ofte nogle mere markante sammenhænge, når vi graver en anelse dybere i data.

I de følgende afsnit præsenterer vi først resultaterne fra analysen af PISA-data på unge teenagere i Norden. Dette gøres for at kortlægge de betingelser, som er afgørende for, at forbrug af sociale medier enten skal forstås som noget, der begrænser eller muliggør trivsel. Derefter vender vi tilbage til vores uafhængige undersøgelse for at gennemføre en mere detaljeret analyse af sammenhængene mellem forbrug og trivsel, hvor vi forholder os til, hvilke medieplatforme der anvendes, samt køn, alder og andre personlige karakteristika.

Piger synes at være mere “afhængige” af sociale medier end drenge

En vigtig observation fra analysen af PISA-data er, at piger er mere “afhængige” af sociale medier end drenge. Cirka 59 % af unge 15–16-årige piger i Norden føler ubehag, når de ikke har adgang til internettet. For drenge er tallet 54 % (Tabel 3.1).46 Selvom denne forskel ikke synes at være stor, er den alligevel overraskende, da unge drenge bruger mere tid på internettet end unge piger.47

Piger har sværere ved at undvære internettet end drenge, selv om de bruger mindre tid på internettet end drenge. Det er primært fordi de bruger mere koncentreret tid på sociale medier, når de er på nettet.

Når vi tester potentielle forklaringer på, hvorfor piger har sværere ved at undvære internettet, ser vi at unge piger, på trods af at bruge mindre samlet tid på nettet, bruger mere koncentreret tid på sociale medier end unge drenge. Det relativt større forbrug af sociale medier kan på signifikant vis forklare, hvorfor unge piger har det dårligere uden internetadgang.48


Tabel 3.1
Hvordan piger i Norden oftere oplever den digitale teknologis skyggesider.

Forældrestøtte beskytter unge piger mod de værste effekter fra sociale medier

På trods af at vi ser en sammenhæng mellem øget forbrug af sociale medier og øget mistrivsel hos unge piger, så viser vores analyse af PISA-data også, at emotionel opbakning fra forældre spiller en afgørende rolle i denne sammenhæng.

For unge piger, som har ringe eller ingen emotionel opbakning fra deres forældre, ser vi en stærkt sammenhæng mellem forbrug af sociale medier og mistrivsel.49 Eller med andre ord: Det er kun unge piger med ringe eller ingen emotionel opbakning fra deres forældre, som oplever en lavere livstilfredshed, når de bruger mere tid på de sociale medier.

Dette resultat harmonerer med resultater fra kapitel 1, som viste, hvordan antallet af nære relationer er afgørende for, om et forøget forbrug af Facebook skal forstås som noget negativt.

Ekstremt brug er sandsynligvis et problem

I den restende analyse i dette kapitel, fokuserer vi primært på resultaterne fra anden halvdel af vores egen spørgeskemaundersøgelse. I denne del blev respondenterne stillet spørgsmål om deres generelle trivsel og deres vaner på sociale medier.

Mens generelt forbrug af sociale medier viser begrænsede effekter, så er et ekstremt brug af sociale medier forbundet med en betydelig forringelse af livskvaliteten.

Selvom vi ikke finder nogen stærke sammenhænge mellem unges generelle forbrug af sociale medier og deres trivsel, så ser vi dog nogle negative sammenhænge, når vi forholder os til de mest ekstreme forbrugere (øverste kvintil).

Sammenlignet med en typisk ung forbruger, er det sandsynligt, at en ekstrem forbruger har en livstilfredshed der er 3,7 % lavere.50

En forringelse af livskvaliteten med 3,7 % er ikke ubetydelig. For at sætte det i perspektiv, så er det kun en anelse mindre end trivselforskellen mellem unge, som har to eller flere gode relationer, og dem som kun har én nær relation.


Figur 3.1
Hvordan forskellige platforme er forbundet med livstilfredshed, social sammenligning, social aktivitet, tillid, kulturel deltagelse og frivilligt arbejde.

N ≈ 1160. Farvede blokke repræsenter signifikante resultater p < 0.1. Sample er begrænset respondenter under 30 år. Effekterne udtrykker ‘procentvis ændring i afhængig variabel (fx livstilfredshed), ved øget forbrug af forskellige platforme (0–6 skala). Spørgsmål er adopteret fra European Social Survey og OECD Guidelines for Measuring Subjective Well-being. Kontrolvariabler inkluderer: antal nære relationer, social aktivitetsniveau, alder, land, område, civilstatus, jobstatus, køn. Sample dækker respondenter fra de nordiske lande (Danmark, Island, Finland, Norge og Sverige) og er yderligere blevet forstærket med respondenter fra Canada, USA og UK. Se online-appendiks tabel 13.




Figur 3.2
Hvordan forskellige platforme er forbundet med livstilfredshed, social sammenligning, social aktivitet, tillid, kulturel deltagelse og frivilligt arbejde (forskelle mellem teenagere og 20–29-årige).

1 N ≈ 650, 2 N ≈ 486. Farvede blokke repræsenter signifikante resultater p < 0.1.

Effekterne er repræsenteret som ‘procentvis ændring i afhængig variabel (fx livstilfredshed), ved øget generelt forbrug af forskellige platforme (0–6 skala). For 15–19-årige er LinkedIn ekskluderet, da alt for få teenagere i vores undersøgelse benytter sig af dette medie. Spørgsmål er adopteret fra European Social Survey og OECD Guidelines for Measuring Subjective Well-being. Kontrolvariabler inkluderer: antal nære relationer, social aktivitetsniveau, alder, land, område, civilstatus, jobstatus, køn. Sample dækker respondenter fra de nordiske lande (Danmark, Island, Finland, Norge og Sverige) og er yderligere blevet forstærket med respondenter fra Canada, USA og UK. Se online-appendiks tabel 14.



Effekten af forbruget afhænger af brugerens alder og platformen, der bruges

Når vi tager et endnu tættere kig på vores data, ser vi mange forskellige sammenhænge mellem forbruget af sociale medier og unges trivsel, afhængigt af hvilken platform, der anvendes (Figur 3.1).

I vores egen undersøgelse bad vi respondenterne rapportere, hvor meget tid de typisk bruger på Facebook, Twitter, Youtube, Instagram, Snapchat, Tinder og LinkedIn. Tidsforbruget blev målt på en 0–7-skala, hvor mulige svarmuligheder gik fra: “0 = Jeg bruger ikke denne platform” til “7 = Jeg bruger denne platform flere gange i timen”. Figur 3.1 viser den procentvise stigning i en række trivselfaktorer ved et øget tidsforbrug på den givne platform. For eksempel ser vi at Snapchat-forbrug er forbundet med 1 % forringelse i tillid. Det betyder, at for hver gang tidsforbruget af Snapchat stiger ét niveau (på 0–7-skalaen), så falder brugerens tillid til andre mennesker med 1 %. Eller med andre ord: Dem som bruger Snapchat flere gange i timen (dem som svarer “7” på skalaen) har i snit 7 % mindre tillid til andre mennesker, sammenlignet med dem som aldrig bruger Snapchat (dem som svarer “0” på skalaen).

Vores analyse viser, at mens forbrug af Facebook, Twitter og LinkedIn har mange svage, men også positive sammenhænge med unges trivsel, så er et øget tidsforbrug på Youtube, Instagram, Snapchat og Tinder forbundet med en række negative trivselsfaktorer.

Fire ud af fem platforme er forbundet med lavere livstilfredshed, mens et tungt forbrug af Twitter, Snapchat og Tinder er forbundet med negativ social sammenligning. Youtube er forbundet med et lavere socialt aktivitetsniveau og mindre engagement i frivillighed. Instagram og Snapchat er forbundet med mindre tillid til andre mennesker. Snapchat er også forbundet med mindre deltagelse i kulturelle begivenheder og mindre engagement i frivilligt arbejde. På overraskende vis ser vi dog også, at Snapchat og Instagram er forbundet med et øget socialt aktivitetsniveau.

Alle disse sammenhænge er dog også afhængige af brugerens alder. Når vi deler vores respondenter op i to grupper – en gruppe med teenagere i alderen 14–19 og en gruppe af unge i alderen 20–29 – så ser vi nogle markant anderledes sammenhænge (Figur 3.2).

Den vigtigste observation er, at de unges (20–29-årige) forbrug af sociale medier ikke længere er forbundet med lavere trivsel. For teenagere gælder det dog stadig ved forbrug af Instagram, Snapchat og Tinder. Omvendt ser vi, at de unge er mere tilbøjelige til negativ social sammenligning sammenlignet med teenagere, når de bruger Facebook. Derudover er Snapchat stærkere forbundet med mistillid end Instagram for teenagere. For unge (20–29) gælder det modsatte. Det er værd at notere, at alle disse effekter gør sig gældende, selv efter vi har kontrolleret for respondenternes offline-relationer, alder, hvor de bor, uddannelse, civil status, jobstatus og køn.

Vi udforsker disse sammenhænge yderligere i de kommende afsnit.

Unge sammenligner sig med hinanden på sociale medier

Udover at stille spørgsmål til respondentens egen livstilfredshed, bad vi dem også vurdere, hvor tilfredse de troede, deres venner var med deres liv.

Et øget forbrug af stort set alle sociale medier øger sandsynligheden for, at de unge tror, at deres venner er lykkeligere end dem selv. Sociale medier er designet sådan, at mulighederne for sammenligning oftest er til stede.

Et øget forbrug af stort set alle sociale medieplatforme (Facebook, Instagram, Snapchat, Tinder og Twitter) var forbundet med mere negativ social sammenligning. Eller med andre ord: Forbrug af sociale medier øger sandsynligheden for, at de unge tror, at deres venner er lykkeligere end dem selv (Figur 3.1).

Social sammenligning er en fundamental psykologisk proces, som styrer, hvordan vi tænker om os selv og om andre.51 På sociale medier bliver de sociale sammenligningsprocesser dog muligvis forstærket grundet mediernes design og måden vi fremstiller os selv på. I forhold til mediernes design, bliver mulighederne for sammenligning allestedsnærværende på disse medier, da sammenligningsinformationerne er mere fremtrædende på sociale medier end i virkeligheden. Vi kan for eksempel hurtigt aflæse, om vi har færre eller flere venner, følgere og likes sammenlignet med vores venner.52 I forhold til ”fremstilling” peger forskningen også på, at vi oftest fremstiller vores liv på en overvejende positiv måde, som ikke altid repræsenterer vores faktiske liv, og hvordan vi har det.53

SoMe-paradokset

Et af de mest interessante resultater fra vores egen undersøgelse er, at brug af Snapchat og Instagram er forbundet med mere social aktivitet – dvs. at unge, som oftere bruger disse sociale medier, også oftere ses med andre mennesker. Vi finder dog også, at de selvsamme unge også oftere er mere ulykkelige (Figur 3.1).

Det er ikke kun vores egen undersøgelse, som viser en sådan paradoksal sammenhæng. I vores analyse af repræsentative data for 15–16-årige i Norden fra PISA, finder vi et tilsvarende resultat: Unge, der ofte bruger sociale medier, er mindre lykkelige og bliver oftere mobbet, men de ses oftere med andre unge efter skole.54

Det kan lyde paradoksalt, at sociale medier er forbundet med et mere aktivt socialt liv og mistrivsel på én og samme tid, særligt når et godt socialt liv fremstår som én af de mest afgørende faktorer for høj livskvalitet.55 Det er dog vigtigt at notere, at kvantiteten af social aktivitet, som måles her, ikke er lig med kvalitet, og at social aktivitet ikke udelukker eksempelvis følelsen af ensomhed.

Det er således en mulig fortolkning af data, at unge, som har et stort forbrug af Snapchat og Instagram, oftere er sammen med store grupper af mennesker, men ikke har mange meningsfulde enkeltvenskaber. En anden potentiel fortolking er, at forbruget af Snapchat og Instagram hæmmer unges mulighed for at nyde den tid, de faktisk bruger sammen. Yderligere forskning burde gennemføres, for at forstå disse dynamikker bedre.

Unge brugere af Snapchat og Instagram har mindre tillid til andre mennesker

Tillid er det nordiske guld. Her i Norden har vi nogle af verdens højeste tillidsniveauer i verden, både når tillid måles mellem mennesker og til institutioner, hvilket bl.a. har stor betydning for vores økonomi, livskvalitet og vores demokratiske processer.56 Men er vores tårnhøje tillid udfordret af de sociale medier?

Tilliden mellem mennesker er meget høj i Norden. Instagram og Snapchat er forbundet med mistillid, mens Facebook er forbundet med tillid. Yderligere forskning er påkrævet for at kunne svare på, hvorfor vi ser disse sammenhænge.

Ifølge resultatet af vores egen undersøgelse har unge med et stort socialt medieforbrug i snit mindre tillid til andre mennesker. Det dog meget vigtigt at tage nuancerne med. Men Instagram og Snapchat nemlig er systematisk knyttet til mistillid, så er Facebook faktisk positivt forbundet med tillid under særlige forhold.57

Det er igen afgørende, at vi alene på dette resultat ikke drager konklusioner om kausalitet. Vi kan således ikke vide, om brug af disse to sociale medier mindsker vores sociale tillid, eller om mennesker med mindre tillid til andre, har et større forbrug af disse to medier. Andre studier kan dog hjælpe os med at give et bud på en retning.

I et studie fra 2019 blev sammenhængen mellem tillid og forbrug af sociale medier testet på baggrund af et datasæt, som rummede observationer fra 50.000 mennesker i Italien.58 Ved at teste tilgængeligheden af bredbåndsforbindelser, kunne forskerne demonstrere, at tilliden var faldet i de områder, som tidligere havde oplevet en stigning i forbrug af sociale medier som et resultat af, at de havde fået bedre internetforbindelser.59

Disse forklaringer er baseret på sociale medier i deres natur og kan dog ikke fortælle os, hvorfor vi i vores studie kun ser disse negative effekter på Snapchat og Instagram og ikke på eksempelvis Facebook.


Figur 3.3
Hvordan aktivt brug af sociale medier er forbundet med livstilfredshed, social sammenligning, social aktivitet, tillid, kulturel deltagelse og frivilligt arbejde.

[image: Image]
N ≈ 1160. Farvede blokke repræsenter signifikante resultater p < 0.1.

Effekterne repræsenteret ‘procentvis ændring i afhængig variabel (fx livstilfredshed), ved øget aktivt brug (0-5 skala), uafhængig af det samlede forbrug. Spørgsmål er adopteret fra European Social Survey og OECD Guidelines for Measuring Subjective Well-being. Kontrolvariabler inkluderer: Tidsforbrug, antal nære relationer, socialt aktivitetsniveau, alder, land, område, civilstatus, jobstatus, køn. Sample dækker respondenter fra de nordiske lande (Danmark, Island, Finland, Norge og Sverige) og er yderligere blevet forstærket med respondenter fra Canada, USA og UK. Se online-appendiks tabel 1.



Aktive brugere er også aktive i offline-fællesskaber

Når vi udelukkende ser på sammenhængen mellem de unges tidsforbrug på sociale medier og deres deltagelse i offline-fællesskaber (såsom frivilligt arbejde, tid med vennerne og kulturelle tilbud), så tegner der sig et billede, der ikke er entydigt at tolke på, og som er afhængigt af, hvilke sociale medier de unge bruger (Figur 3.2)

Mens unges brug af Facebook og LinkedIn er forbundet med for eksempel øget frivilligt engagement, så er det modsatte gældende for hyppige brugere af Youtube og Snapchat (Figur 3.2). Denne effekt er størst blandt unge mellem 20–29 år.

På samme måde er et større forbrug af Snapchat også forbundet med mindre sandsynlighed for at deltage i kulturelle begivenheder – såsom museumsbesøg, biografture, koncertoplevelser etc. – men vi ser en forøget tilbøjelighed for unge, der bruger Twitter.

Alle disse sammenhænge er baseret på sammenligninger mellem unge mennesker, som har forskellige forbrug af forskellige platforme. I vores undersøgelse har vi dog også undersøgt, om de unge bruger de sociale medier til generelt at kommunikere med andre, eller til generelt at kigge på indhold.

Igen ser vi, at et aktivt brug faktisk har en positiv indvirkning på, hvor ofte unge deltager i kulturbegivenheder, social aktivitet og frivilligt arbejde (Figur 3.3). Dvs. hvis du har to grupper af unge, som på alle måder synes at være ens (samme køn, samme antal nære relationer, samme uddannelsesniveau, samme tidsforbrug på sociale medier etc.), på nær at den ene gruppe bruger sociale medier mere aktivt end den anden, så vil denne ene gruppe også deltage mere i kulturelle begivenheder, gå mere ud med venner og bruge mere tid på frivilligt arbejde.

Den måske vigtigste konklusion, som skal fremhæves i dette kapitel, er derfor, at alle sammenhænge, vi finder mellem unges brug af sociale medier og deres trivsel og sociale adfærd, er betingede sammenhænge. Hvis vi ignorerer afgørende faktorer som alder, køn og sociale omstændigheder, så bliver ”forbrug” i sig selv et relativt tomt begreb.

Når aktiv og passiv brug kan kædes sammen med henholdsvis høj og lav social aktivitet, er det sandsynligvis fordi brug af sociale medier afspejler andre forhold i din hverdag. For eksempel deltagelse i sociale fællesskaber.

Anne Mette Thorhauge, lektor på Københavns Universitet, Institut for Medier, Erkendelse og Formidling

4
Fremtidens sociale medier skal understøtte det gode ungeliv

Der er ingen garantier for, at vi bruger Facebook, Instagram eller Snapchat i fremtiden, men det er usandsynligt, at vi ikke bruger sociale medier overhovedet. Med den fart udviklingen i brug af digital teknologi og sociale medier har taget de seneste år (Facebook har kun eksisteret siden 2006), så virker det mest sandsynligt, at fremtiden kun bliver mere avanceret og kompleks på dette område, og at debatten om, hvorledes vi kan forbedre vores digitale trivsel, fortsætter.

Spørgsmålet bliver derfor: Hvordan kan vi sikre, at fremtidens sociale medier kan skabe gode rammer for gode liv?

I denne rapport har vi demonstreret, at de unges brug af sociale medier er forbundet med deres subjektive trivsel/mistrivsel, både i øjeblikket når de er online, og når de er logget af. Deres brug af sociale medier er også forbundet med samfundsmæssige forhold, såsom tillid og kultur- og foreningsdeltagelse.

Konkrete løsninger på, hvordan sociale medier kan optimeres til at blive mere ”livskvalitets-kompatible” i fremtiden, kan for eksempel være ændringer af sociale mediers infrastruktur, offentlig regulering af sociale medier, opdragelse og offentlig rådgivning om sund adfærd på sociale medier.

Håndteringen af opgaven kan derfor ligge hos udviklere af medierne, forældre, civilsamfundet og politikerne, men kvalificeret håndtering af opgaven kalder på kvalificeret viden. Her synes det stadig at være et åbent spørgsmål, om videnskaben på området er moden nok til at kunne give anbefalinger, der er baseret på valide og tilstrækkelige data.

Helt konkret synes problemet at være, at vores viden i stor stil baserer sig på data, der sjældent kan fortælle os nok om årsag-virkningsforhold mellem sociale medier og trivsel og fællesskaber, og sjældent har specielt mange nuancer i deres karakteristik af brugen af sociale medier.

Som vi har demonstreret i denne rapport, ændrer historien om sociale medier sig hurtigt, når vi analyserer data i relation til, hvordan medierne bruges, hvem der bruger dem og hvilke medier der bruges.

Vores viden om sociale medier er baseret på data, der ikke er tilstrækkeligt detaljeret. Denne rapport viser, at unges trivsel og mistrivsel, hænger sammen med forbrug af sociale medier, men at vi skal forholde os til, hvordan medierne bruges, hvem der bruger dem, og hvilke medier der bruges.

Baseret på vores research, analyse og resultater har vi identificeret en række betingelser, som er afgørende for, hvordan vi skal forstå forholdet mellem sociale medier og trivsel og øvrige deltagelse i samfundets ikke-digitale fællesskaber.

Fire afgørende betingelser hvis vi skal forstå og fremme trivsel i relation til sociale medier:

1. HVEM bruger de sociale medier?

I stedet for at se unge mennesker som én samlet gruppe, bør forskere og beslutningstagere skelne mellem forskellige grupper af unge. Som denne rapport har påpeget, er der væsentlige forskelle i sammenhæng mellem trivsel og sociale medier, afhængigt af om vi ser på teenagere eller unge i 20’erne, om vi ser på unge kvinder eller unge mænd, og om vi ser på unge med høj eller lav kvalitet af sociale relationer. I vores analyse har vi fundet, at unge som har få nære relationer eller ringe emotionel støtte fra deres forældre er særligt udsatte.

2. HVORDAN bruges de sociale medier?

Mange studier af trivsel og brug af sociale medier forholder sig oftest kun til, hvor meget tid vi bruger på sociale medier, og ikke hvad vi bruger vores tid på. Det er dog afgørende, at vi forholder os nærmere til typen af brug. Som denne rapport kunne demonstrere, er der betydelig forskel på, om vi bruger vores tid socialt aktivt, såsom at chatte og interagere med vores venner, eller socialt passivt, såsom at kigge på billeder, læse nyheder og læse statusopdateringer.

3. HVILKE sociale medier bruges?

Oftest skæres alle sociale medier over en kam. Det skyldes særligt, at den tilgængelige data, som oftest bruges i undersøgelser, ikke specificerer hvilke sociale medier de unge bruger, men blot om de bruger sociale medier helt generelt. Det er et problem, da medieplatformene er meget forskellige i deres natur: Instagram, Youtube, Twitter, Tinder, Facebook og LinkedIn kan ganske enkelte forskellige ting – nogle er billedbaserede, nogle er tekstbaserede, nogle er hybrider, nogle opfordrer mere til socialt aktivt brug, mens andre opfordrer til mere passivt brug. Alene i vores studie ser vi væsentlige forskellige i unges trivsel afhængigt af, hvilke medier de benytter sig af. Det er nødvendigt, at vi fortsat opkvalificerer vores viden om, hvordan mediernes design og infrastruktur har implikationer for unges adfærd, trivsel og fællesskaber.

4. HVOR lang tid bruges de sociale medier?

På trods af at hovedkonklusionen er, at unges tidsforbrug ikke viser sig at have stor betydning for deres trivsel helt generelt, så ser vi dog en undtagelse ved ekstremt brug. Ekstremt brug synes ubetinget at være forbundet med mistrivsel. Her er det dog særligt vigtigt at have øje for kausaliteten. Vi ved nemlig ikke, om ekstremt brug fører til mistrivsel, eller om mistrivsel fører til ekstremt brug. Det er derfor væsentligt at påpege, at der ikke er noget belæg for at sige, at et uhæmmet brug af sociale medier ikke kan være skadeligt, selv hvis brugeren er både socialt velfungerende, bruger medierne aktivt og bruger de rigtige medier.

Når vi er klar over disse betingelser, bliver det muligt at identificere og diskutere, hvordan nutidens og fremtidens sociale medier kan henholdsvis minimere og maksimere de negative og positive implikationer, de har for mennesker og samfundet. Risikoen ved ikke at have disse nuancer for øje er, at løsninger og anbefalinger kan ende med at basere sig på anekdoter, myter og forsimplede generaliseringer. Dermed risikerer vi at overse de egentlige problemer, som er forbundet med unges brug af sociale medier, samtidig med at vi negligerer, hvordan sociale medier også kan hjælpe unge med at tilfredsstille deres fundamentale menneskelige og sociale behov.

Når man er ung, giver det god mening at have en bred bekendtskabskreds. Når man har børn og en fast livspartner, så samler ens sociale interaktion sig om få mennesker og så skifter brugen af sociale medier. Det kan så ændre sig igen, hvis man bliver skilt. Livssituationen betyder meget for, hvordan man bruger sociale medier.

Anne Mette Thorhauge, lektor på Københavns Universitet, Institut for Medier, Erkendelse og Formidling

